recursal/SuperWikiNEXT-32B huggingface dataset:
**மந்திப் புறா** (Mountain imperial pigeon) தென்கிழக்கு ஆசியாவில் பரவலாக காணப்படும் புறா வகைகளுள் ஒன்றாகும்.

பெயர்கள்
--------

தமிழில்  :**மந்திப் புறா**

ஆங்கிலப்பெயர்  :**Mountain Imperial – Pigeon**

அறிவியல் பெயர் :***Ducula badia***

Subspecies *insignis*

உடலமைப்பு
---------

அதிகபட்ச உடல் நீளம் 43 செ.மீ. வரை இருக்கும். ஆலிவ் பழுப்பு நிறங்கொண்ட உடலும் வெளிர்சாம்பல் நிறத்தலையும் மார்பினையும் கொண்டது.

காணப்படும் பகுதிகள்
-------------------

வடகிழக்கு இந்தியாவின் மலைப் பகுதிகளிலும் தென்மேற்கு இந்தியாவின் மலைப் பகுதிகளும் மட்டுமே இவை காணப்படும். இந்தியாவின் இடைப்பட்ட பகுதிகளில் காணப்படுவதில்லை. தமிழ்நாட்டில் மேற்குத் தொடர்ச்சி மலையில் உள்ள பசுங்காடுகளில் காணப்படுகிறது. கடல் மட்டத்திலிருந்து சுமார் 2000 மீட்டர் உயரம் வரை இவற்றைக் காணலாம்.

உணவு
----

இவை 15 முதல் 20 வரையான குழுவாக வாழும்; பெரிய மரங்களில் இலை தழைகளிடையே மறைந்து இரை தேடும். பழங்களையே முக்கிய உணவாகக் கொள்ளும். இது சாதிக்காயை முழுவதுமாக அப்படியே விழுங்கும் பழக்கமுடையது. காலையிலும் பிற்பகலிலும் உயரக்கிளைகளில் அமர்ந்து வெயில் காயும். இது இருட்டுவதற்கு முன்பே அடையும் இடம் செல்லும். ***கஉயுக்கோ*** ***க்உயூக்கோ*** என குரல் கொடுக்கும்.

இனப்பெருக்கம்
-------------

ஜனவரி முதல் மே வரை சிறிய மரங்களிலும் அவற்றில் சுற்றி வளர்ந்திருக்கும் பெரிய கொடிகளிடையும் கூடமைத்து ஒரு முட்டையிடும்.

படங்கள்
-------

* குருங் சிங், தாய்லந்து S4E4912 (14269742271) (2)குருங் சிங், தாய்லந்து S4E4912 (14269742271) (2)
* மந்திப் புறா**மந்திப் புறா**
* மந்திப் புறா, மகாநந்தா வனவிலங்கு சரணாலயம், மேற்கு வங்காளம்மந்திப் புறா, மகாநந்தா வனவிலங்கு சரணாலயம், மேற்கு வங்காளம்

விக்கிமீடியா பொதுவகத்தில்,  
 ***Ducula badia***   
என்பதின் ஊடகங்கள் உள்ளன. 


விக்கியினங்கள் தளத்தில் பின்வரும் தலைப்பில் தகவல்கள் உள்ளன:
***Ducula badia***

மேற்கோள்கள்
-----------

1. ↑  "*Ducula badia*". *பன்னாட்டு இயற்கைப் பாதுகாப்புச் சங்கத்தின் செம்பட்டியல் பதிப்பு 2013.2*. பன்னாட்டு இயற்கைப் பாதுகாப்புச் சங்கம். 2012. 26 November 2013 அன்று பார்க்கப்பட்டது.
2. ↑  "*மந்திப் புறா*Mountain Imperial – Pigeon". 8 அக்டோபர் 2017 அன்று பார்க்கப்பட்டது.
3. ↑  **தமிழ்நாட்டுப் பறவைகள்** *முனைவர் க.ரத்னம்*-மெய்யப்பன் பதிப்பகம்,பக்கம் எண்:66
**சீமை ஆல்** (*Ficus elastica*) அல்லது **சீமை ஆல்** வடகிழக்கு இந்தியா, இந்தோனீசியாவின் சுமாத்திரா, ஜாவா போன்ற பகுதிகள் ஆகியவற்றைத் தாயகமாகக் கொண்டது. பெரிய மரமான இது, ஃபைக்கஸ் தாவரச் சாதியில், ஆலமர வகையைச் சார்ந்தது. பொதுவாக 30-40 மீட்டர் உயரம் வரையும், மிக அரிதாக 60 மீட்டர் வரையும் கூட வளரக்கூடிய இதன் அடிமரம் 2 மீட்டர் வரை பருக்கக்கூடியது. ஒழுங்கற்ற அடிமரத்தைக் கொண்ட இதில் விழுதுகள் உண்டாகி மரத்தை நிலத்தில் உறுதியாக வைத்திருப்பதுடன், பாரமான இதன் கிளைகளையும் தாங்குகின்றது. 10-35 சமீ நீளமும், 5-15 சமீ அகலமும் கொண்ட நீள்வட்ட வடிவில் அமைந்த இலைகள் மினுக்கம் கொண்டவை. இளம் தாவரத்தின் இலைகளே பெரிதாகக் காணப்படும். சமயத்தில் 45 சமீ நீளம் வரை கூட வளர்வதுண்டு. முதிர்ந்த மரத்தின் இலைகள் ஒப்பீட்டளவில் சிறியவை. பொதுவாக 10 சமீ நீளம் கொண்டவை. 

கொயெஹ்லரின் (Koehler) மருத்துவத் தாவரங்கள் பற்றிய நூலிலிருந்து எடுக்கப்பட்ட படம். 1887
ஃபைக்கஸ் சாதியைச் சேர்ந்த ஏனைய தாவரங்களைப் போலவே இதன் பூக்களில் இடம்பெறும் மகரந்தச் சேர்க்கைக்கு ஒரு குறிப்பிட்ட இனத்தைச் சேர்ந்த குளவிகளே உதவுகின்றன. இது ஒரு வகையான கூட்டுருவாக்கத் தொடர்பின் (co-evolved relationship) அடிப்படையிலேயே நடைபெறுகின்றது. இதனால் மகரந்தச் சேர்க்கைக்கு உதவ வேறு உயிரினங்களைக் கவரவேண்டிய தேவை கிடையாது. எனவே, இந்த மரத்தில், கவர்ச்சியான நிறங்களைக் கொண்ட அல்லது மணம் பொருந்திய பூக்கள் இருப்பதில்லை.

இவற்றையும் பார்க்கவும்
----------------------

* மரங்கள் பட்டியல்
**பீபேசு** (*BeeBase*)(*தமிழாக்கம் = தேனீத் தரவுத்தளம்*) என்பது இணையவழி உயிர் தகவலியல் தரவுத்தளமாகும். இது ஐரோப்பியத் தேனீயான, *ஏபிசு மெலிபெரா*, சில நோய்க்கிருமிகள் மற்றும் பிற சிற்றினங்கள் தொடர்பான தரவுகளைக் கொண்டுள்ளது. இத்தரவுத் தளம் தேனீ மரபணு வரிசைப்படுத்தல் கூட்டமைப்புடன் இணைந்து உருவாக்கப்பட்டது. 2020-ல் இது காப்பகப்படுத்தப்பட்டு கைமினோப்டெரா மரபணு தொகுப்பு தரவுத்தளத்தால் மாற்றப்பட்டது.

தகவல்கள்
--------

பின்வரும் நோய்க்கிருமிகளுடன் *ஏபிசு மெல்லிபெராவுக்கான* மரபணு வரிசையை இத்தளம் வழங்குகிறது:

* *பாம்பசு டெரெசுட்ரிசு*
* *பாம்பசு* *இம்பேடியென்சு*

இரண்டு கூடுதல் சிற்றினங்கள் பகுப்பாய்வில் உள்ளன:

* *ஏபிசு டார்சாட்டா*
* *ஏபிசு புளோரியா*

பிப்ரவரி 2007-ல், *பீபேசானது* கூகிள் குரோம் அடிப்படையிலான *ஜீனோம் வியூவர்* மற்றும் [சிமேப்-அடிப்படையிலான] ஒப்பீட்டு வரைபட பார்வையாளரைக் கொண்டிருந்தது. இவை இரண்டும் *பொதுநிலை மாதிரி உயிரியல் தரவுத்தளம்* (GMOD) திட்டத்தின் தொகுதிகளாகும். மரபணு பார்வை உலாவி மூலம் அறியப்பட்ட தேனீ மரபணுக்கள், கணிக்கப்பட்ட மரபணு தொகுப்புகள் (Ensembl, NCBI, EMBL-Heidelberg), STS குறிப்பான்கள் (Solignac மற்றும் Hunt இணைப்பு வரைபடங்கள்), தேனீ வெளிப்படுத்தப்பட்ட வரிசை குறிச்சொற்கள் (ESTகள்), பழ ஈ, கொசுக்கள் மற்றும் அமைப்பொத்த தகவலுக்கான தடங்கள் பூச்சிகள் மற்றும் இடமாறும் டி. என். ஏ. கூறுகள் ஆகியவை அடங்கும். தேனீ ஒப்பீட்டு வரைபட பார்வையாளர் இணைப்பு வரைபடங்கள் மற்றும் இயற்பியல் வரைபடம் ஆகியவற்றைக் காட்டினார். இது வரைபடங்களில் பொதுவான குறிப்பான்களைக் காட்டுகிறது.

*பீபேசு*க்காக திட்டமிடப்பட்ட எதிர்கால மேம்பாடுகள் *க்யுடிஎல் வீவர்* மற்றும் மரபணு வெளிப்பாடு தரவுத்தளமாகும். இந்த மாறுபட்ட தரவு வகைகளை இணைக்க மரபணு வரிசை ஒரு மேற்கோள் தளமாகச் செயல்படும்.

பீபேசில் கிடைக்கும் உயிரியல் தரவு மற்றும் சேவைகள் பின்வருமாறு:

* டி. என். ஏ. மற்றும் புரத வரிசை தரவு
* அதிகாரப்பூர்வ தேனீ மரபணு தொகுப்பு (பீபேசு உருவாக்கப்பட்டு வெளியிடப்பட்டது)
* மரபணு உலாவி
* மரபணு இணைப்பு வரைபடங்கள்
* *பிளாசுடினைப்* பயன்படுத்தி தேனீ மரபணுவைத் தேட சேவையகம்

பீபேஸ் பேய்லர் மருத்துவக் கல்லூரி மனித மரபணுத்தொகை மரபணு வரிசைப்படுத்தல் மையத்துடன் இணைந்து தேனீ மரபணுவின் உரை விளக்க நிகழ்வினை ஏற்பாடு செய்தது.

மேற்கோள்கள்
-----------

1. 1 2 3  BeeBase website -
2. ↑  Elsik, C. G.; Worley, K. C.; Zhang, L.; Milshina, N. V.; Jiang, H.; Reese, J. T.; Childs, K. L.; Venkatraman, A. *et al*. (25 October 2006). "Community annotation: Procedures, protocols, and supporting tools". *Genome Research* **16** (11): 1329–1333. doi:10.1101/gr.5580606.

வெளி இணைப்புகள்
---------------

* தேனீ பேஸ்

*
அமெரிக்கா மற்றும் பிரித்தானியாவைச் சேர்ந்த மாச்சில்லுகள்
**மாச்சில்லு**, **ஈரட்டி** அல்லது **விசுக்கோத்து** (*Biscuit*) என்பது சுடப்பட்ட, உண்ணக்கூடிய, மாவால் தயாரிக்கப்பட்ட உணவுப் பண்டம் ஆகும். ஐக்கிய அமெரிக்காவிலும் கனடாவிலும் ஈரட்டி (*Biscuit*) என்பது சிறிய, மென்மையான வெதுப்பியைக் குறிக்கும். பொதுநலவாய நாடுகளில் ஈரட்டி (*Biscuit')' என்பது சிறிய, கடினமான, பெரும்பாலும் இனிப்பான, சுடப்பட்ட உணவாகும்.*

வரலாறு
------

### பயணத்துக்கான மாச்சில்லுகள்

நீண்ட பயணங்களின்போது, குறிப்பாகக் கடற்பயணங்களின்போது சத்தான, இலகுவில் கொண்டு செல்லக்கூடிய, இலகுவாகச் சேமித்து வைக்கக்கூடிய, நீண்ட நாட்கள் பழுதடையாமல் இருக்கக்கூடிய உணவுப் பண்டங்களுக்கான தேவை எழுந்தது. இதனால் மாவினைச் சுடுவதன் மூலம் மாச்சில்லு என்ற உணவுப் பண்டம் தயாரிக்கப்பட்டது. எகிப்திய மாலுமிகளும் உரோமர்களும் பயணங்களின்போது மாச்சில்லுகளைப் பயன்படுத்தினார்கள்.

இன்றைய மாச்சில்லுகள்
--------------------

இன்றைய காலத்தில் தயாரிக்கப்படும் மாச்சில்லுகள் பெரும்பாலும் காரச் சுவையுடையதாக அல்லது இனிப்புச் சுவையுடையதாகத் தயாரிக்கப்படுகின்றன. அநேகமான மாச்சில்லுகள் ஏறத்தாழ இரண்டு அங்குல விட்டமுடையதாகவும் தட்டையானதாகவும் தயாரிக்கப்படுகின்றன. சில மாச்சில்லுகளின் நடுவில் பழப்பாகு அல்லது பாலேடு வைக்கப்படுவதுண்டு.

நிறுவனங்கள்
-----------

### இலங்கை

இலங்கையில் மலிபன், மஞ்சி, லக்கிலேன்ட் முதலிய நிறுவனங்கள் மாச்சில்லுகளைத் தயாரித்து விற்று வருகின்றன.

மேற்கோள்கள்
-----------

1. ↑  மாச்சில்லு பரணிடப்பட்டது 2012-03-03 at the வந்தவழி இயந்திரம் (ஆங்கில மொழியில்)
2. ↑  இலங்கையில் பிரபல்யம் பரணிடப்பட்டது 2012-03-06 at the வந்தவழி இயந்திரம் (ஆங்கில மொழியில்)
ஆட்கின்சு உணவு**ஆட்கின்சு உணவு** *(atkins diet)* என்பது உடல் எடையைக் குறைப்பதற்கென மேலைநாடுகளில் பிரபலமான, குறைவான கார்போஹைட்ரேட் கொண்ட ஓர் உணவு முறை. இம் முறையை அமெரிக்க மருத்துவக் குழுமத்தின் ஆய்வு இதழில் வெளிவந்த ஓர் அறிக்கையின் அடிப்படையில் இராபர்ட் ஆட்கின்ஸ் என்பவர் முன்மொழிந்தார். 

கார்போஹைட்ரேட்டுகளைக் குறைவாக உண்ணுவதன் மூலம் மனித உடல் குளுக்கோசை விட்டு விட்டுக் கொழுப்பை எரிபொருளாகப் பயன்படுத்தும் என்பதே இந்த உணவு முறையின் அடிப்படை தத்துவம்.

ஆட்கின்ஸ் உணவு முறையில் நான்கு நிலைகள் உள்ளன. முதலாவது நிலையான தூண்டுதல் நிலையில் கீட்டோன் உருவாக்கும் உணவு *(ketogenic diet)* பயன்படுத்தப்படுகிறது. உடலில் குளுக்கோசு இல்லாத போது கீட்டோன்கள் கிரெப் சுழற்சி மூலம் ஆற்றலைத் தரவல்லவை. இதற்கு இன்சுலின் தேவை இல்லை. இவ்வாறான கீட்டோன் மிகை நிலை உடலில் பல ஹார்மோன் மாற்றங்களை ஏற்படுத்துகிறது. இதையடுத்து நிகழும் பல உயிர் வேதியியல் மாற்றங்களால் மனித உடல் கொழுப்பில் இருந்தே பெரும்பாலும் ஆற்றலை உருவாக்கும் என்று சொல்லப்படுகிறது.

வெளியிணைப்பு
------------

ஆட்கின்சு நிறுவனத்தின் இணையத் தளம்

மேற்கோள்கள்
-----------

1. ↑  Longe, Jacqueline L. (2008). *The Gale Encyclopedia of Diets: A Guide to Health and Nutrition*. The Gale Group. pp. 84-87. ISBN 978-1-4144-2991-5
2. ↑  "Alleged Atkins Diet Victim Files Suit". Quackwatch. Retrieved October 14, 2020.
3. ↑  Gudzune, KA; Doshi, RS; Mehta, AK; Chaudhry, ZW; Jacobs, DK; Vakil, RM; Lee, CJ; Bleich, SN *et al*. (7 April 2015). "Efficacy of commercial weight-loss programs: an updated systematic review.". *Annals of Internal Medicine* **162** (7): 501–12. doi:10.7326/M14-2238. பப்மெட்:25844997. "Atkins resulted in 0.1% to 2.9% greater weight loss at 12 months than counseling.".
**மணி பவித்ரா** *(Mani Pavitra)* இந்தியாவின் தெலுங்கானாவைச் சேர்ந்த ஒரு பல்சீரமைப்பு மருத்துவராவார். வாழ்க்கைத் தரமுயர்த்தும் பயிற்சியாளர், சமூக தொழில் முனைவர், யோகா பயிற்சியாளர் மற்றும் இந்தியாவைச் சேர்ந்த உடற் பயிற்சியாளர் என்ற பன்முகங்கொண்டு இவர் இயங்கி வருகிறார்.  பூர்னா மனித சிறப்பு அறக்கட்டளையின் முன்முயற்சியான மில்லியன் அம்மாக்கள் என்ற அமைப்பின் நிறுவனராகவும் பவித்ரா அறியப்படுகிறார். ஆரோக்கியமான வாழ்க்கை முறையை எடுக்க தாய்மார்களுக்கு அதிகாரம் அளிப்பதை மில்லியன் அம்மாக்கள் அமைப்பு தன்னுடைய இலக்காகக் கொண்டு செயல்படுகிறது.

ஆரம்பகாலமும் கல்வியும்
----------------------

மணி பவித்ரா இந்தியாவின் ஐதராபாத் நகரத்தில் பிறந்தார்.  மணிப்பாலிலுள்ள மணிப்பால் பல் அறிவியல் கல்லூரியில் தனது இளங்கலை பல் அறுவை சிகிச்சை பாடத்தில் பட்டம் பெற்றார். என்.டி.ஆர் சுகாதார அறிவியல் பல்கலைக்கழகத்தில் தங்கப் பதக்கத்துடன் பல்சீரமைப்பு மருத்துவத்தில் முதுகலைப் பட்டம் பெற்றார்.  மணிப்பால் பல் அறிவியல் கல்லூரியில் மீண்டும் சீரொளி பல் மருத்துவத்தில் முதுநிலை பட்டயப் படிப்பையும் முடித்தார்.

தொழில்
------

பல்சீரமைப்பில் தனது முதுநிலை படிப்பை தங்கப் பதக்கத்துடன் மாநிலத்தில் முதலாமவராக முடித்த பின்னர், பவித்ரா ஐதராபாத்தின் கிம்சு மருத்துவமனையில் பல்சீரமைப்பு மருத்துவராக தனது வாழ்க்கையைத் தொடங்கினார், பின்னர் 2012 ஆம் ஆண்டில் இவர் பல் மருத்துவராக தனது முதல் பல் மருத்துவமனையைத் தொடங்கினார்.  பல்சீரமைப்பு மருத்துவர் பவித்ரா என்பதைத் தாண்டி பவித்ரா ஒரு தொழில்முனைவராகவும் செயல்படுகிறார். ஆரோக்கியமான பிறப்பு நடைமுறைகளை பரப்புவதற்கும் கர்ப்பிணி தம்பதிகளுக்கு ஆதரவளிப்பதற்கும் ஒரு முழுமையான கர்ப்ப பராமரிப்பு மையமான பாம்பர்டு மாம்சு மருத்துவமனையின் இயக்குநர்களில் ஒருவராக உள்ளார்.

குடும்பம்
---------

பிரதீப்யார்லகத்தா என்பவரை திருமணம் செய்துகொண்ட பவித்ராவுக்கு இரண்டு குழந்தைகள் உள்ளன.

மில்லியன் அம்மாக்கள்
--------------------

மில்லியன் கணக்கான தாய்மார்கள் ஆரோக்கியமான வாழ்க்கை முறையில் இருக்க ஒரு 21 நாள் உடற்பயிற்சியில் ஈடுபட தாய்மார்களை ஊக்குவிப்பதற்காக மணி பவித்ரா ஏற்பாடு செய்த முகாம் ஒரு முன்னெடுப்பு முயற்சியாகும்.  ஐதராபாத்தில் நடைபெற்ற விழாவில் இருத்திக் ரோசனின் தாயார் பிங்கி ரோசன் சிறப்பு விருந்தினர்களில் ஒருவராகக் கலந்துகொண்டார்.

மேற்கோள்கள்
-----------

1. ↑  "Bringing out the wonders in a woman – Dr. Mani Pavitra". Siya women.com. 2019-04-24 அன்று மூலம் பரணிடப்பட்டது. 2020-11-16 அன்று பார்க்கப்பட்டது.
2. ↑  "Pinky Roshan encourages Hyderabadi moms to take up 21 day fitness challenge". Times of india.
3. ↑  hybiz.tv. "WowMom event celebrating Mom entrepreneurship | Million Moms founder Dr Mani Pavitra | hybiz.tv" (ஆங்கிலம்). 2019-08-20 அன்று மூலம் பரணிடப்பட்டது. 2019-08-20 அன்று பார்க்கப்பட்டது.
4. ↑  "Putting Moms first". Deccan Chronicle.
5. ↑  "Dentist and Dontist". myhcue.com.
6. ↑  "Who are we". Dentistinhyderabad.com. 2021-01-26 அன்று மூலம் பரணிடப்பட்டது. 2020-11-16 அன்று பார்க்கப்பட்டது.
7. ↑  "Mother of Invention". India Times.
8. ↑  "How was pampered Momz Born?". Pampered Momz. 2019-08-31 அன்று மூலம் பரணிடப்பட்டது. 2020-11-16 அன்று பார்க்கப்பட்டது.
9. ↑  "Mani Pavitra Pampered Moms". BizzTor.
10. ↑  "A mother deserves it all". The Hans India.
11. ↑  "Pinky Roshan encourages Hyderabadi moms to take up 21 day fitness challenge". Ficci.
[*தொடர்பிழந்த இணைப்பு*]

புற இணைப்புகள்
--------------

* முகநூலில் மணி பவித்ரா
**ஊனமுற்றோர் உரிமைகள் சாசனம்** (Convention on the Rights of Persons with Disabilities) என்பது, ஊனமுற்ற மக்களின் மதிப்பையும், உரிமைகளையும் பாதுகாக்கும் பொருட்டு ஐக்கிய நாடுகளால் உருவாக்கப்பட்ட ஒரு அனைத்துலக மனித உரிமைகள் ஒப்பந்தம் ஆகும். ஊனமுற்றோர் மனித உரிமைகளை அனுபவிப்பதை முன்னெடுத்துப், பாதுகாத்து, உறுதி செய்வதுடன் அவர்கள் சட்டத்தில் கீழ் சமமான நிலையைப் பெறுவதை உறுதி செய்வதும், இவ்வொப்பந்தத்தோடு தொடர்புடைய எல்லாத் தரப்பினரதும் கடமை ஆகும். ஊனமுற்றோர் சமுதாயத்தில் மனித உரிமைகளோடு கூடிய முழுமையான உறுப்பினராகக் கருதப்படுவதற்கும், உரிய மருத்துவ வசதிகளைப் பெற்றுக்கொள்வதற்கும், அவர்களை அனுதாபத்துக்கு உரியவர்களாகப் பார்ப்பதைத் தவிர்ப்பதற்கும் இந்தச் சாசனம் ஊக்கியாகத் தொழிற்பட்டு உதவியுள்ளது.

வரலாறு
------

இதற்கான பேச்சுக்களை இலத்தீன் அமெரிக்கப் பிரதேசக் குழுவின் உதவியுடன் மெக்சிக்கோ தொடக்கிவைத்தது. 2002ல் மேற்கு ஐரோப்பாவும் பிறவும் சேர்ந்த குழுவின் எதிர்ப்புக் காரணமாக ஒப்பந்தம் தாமதமானது. 2002-3 ஆண்டுப் பகுதியில் நியூசிலாந்து தலையிட்டு பிரதேசங்களிடையே சுமுக நிலையை எட்ட உதவியது. பின்னர் நியூசிலாந்து இடைக்காலக் குழுவொன்றின் தலைமைப் பொறுப்பை ஏற்று, பிற குழு உறுப்பு நாடுகளான யோர்தான், கொசுத்தாரிக்கா, செக் குடியரசு, தென்னாபிரிக்கா ஆகியவற்றினதும், கொரியா மெக்சிக்கோ ஆகிய நாடுகளினதும் உதவியுடன், ஆகத்து த்06ல் ஒருமனதான உடன்பாடு ஏற்பட வழிவகுத்தது. இதனால் இச்சாசனம், எல்லாப் பிரதேசங்களினதும் வலுவான ஆதரவுடன், வரலாற்றில் மிகக் குறைந்த காலத்தில் ஆதரவு பெற்ற மனித உரிமைகள் முறையாவணம் ஆனது. 2007ல் 159 நாடுகள் இதில் கைச்சாத்திட்டன. அடுத்த ஐந்து ஆண்டுகளுக்குள் 126 நாடுகள் இதை ஏற்புறுதி செய்தன.

இதன் உரை, 2006 டிசம்பர் 13 ஆம் தேதி ஐக்கிய நாடுகள் பொதுச் சபையால் ஏற்றுக்கொள்ளப்பட்டு, 2007 மார்ச் 30 அன்று கைச்சாத்திடுவதற்காக வெளியிடப்பட்டது. 20வது தரப்பு கைச்சாத்திட்ட பின்னர் 2008 மே 3 ஆம் தேதி ஒப்பந்தம் நடைமுறைக்கு வந்தது. செப்டெம்பர் 2014 நிலவரப்படி இச்சாசனத்துக்கு 159 கைச்சாத்தாளர்கள் இருப்பதுடன், 151 பங்காளர்களும் உள்ளனர். ஐரோப்பிய ஒன்றியம் 2010 டிசம்பர் 23ல் ஏற்புறுதி செய்தது. ஐக்கிய அமெரிக்காவின் செனட் சபையில் ஏற்புறுதிக்கான முன்மொழிவு, 2012 டிசம்பர் 3ம் தேதி இடம் பெற்ற வாக்கெடுப்பில் தோல்வி அடைந்ததால் அந்நாடு இன்னும் ஏற்புறுதி செய்யவில்லை.

குறிப்புகள்
-----------

1. ↑  Convention on the Rights of Persons with Disabilities
2. ↑  "Landmark UN treaty on rights of persons with disabilities enters into force". Scoop. 2008-06-28 அன்று பார்க்கப்பட்டது.
3. ↑  Helderman, Rosalind S. (2012-12-04). "Senate rejects treaty to protect disabled around the world - Washington Post". Articles.washingtonpost.com. 2013-09-21 அன்று மூலம் பரணிடப்பட்டது. 2013-09-20 அன்று பார்க்கப்பட்டது. Unknown parameter `|=` ignored (உதவி)

இவற்றையும் பார்க்கவும்
----------------------

* அணுகுதகைமை

வெளி இணைப்புகள்
---------------

* Text of the Convention
* List of parties பரணிடப்பட்டது 2012-08-19 at the வந்தவழி இயந்திரம்
* Committee on the Rights of Persons with Disabilities – Official monitoring body
* UN Enable
* Procedural history note and audiovisual material on the Convention on the Rights of Persons with Disabilities in the Historic Archives of the United Nations Audiovisual Library of International Law
ஜரினா ஸ்க்ரூவாலா
ஜரினா ஸ்க்ரூவாலா (ஜரினா மேத்தா) 1961ல் பிறந்த இந்திய தொழில்முனைவோர் மற்றும் கொடையாளர் ஆவார். தற்போது ஸ்வேட்ஸ் அறக்கட்டளையின் நிர்வாக அறங்காவலராக உள்ளார். ஸ்வாட்ஸ் அறக்கட்டளை இந்தியாவில் கிராமிய வலுவூட்டலுக்காக அர்ப்பணிக்கப்பட்ட ஒரு அறக்கட்டளையாகும். முன்னதாக, இவர் இணைந்து நிறுவிய யுடிவி சாப்ட்வேர் கம்யூனிகேஷன்ஸில் தலைமை கிரியேட்டிவ் ஆபீசராக இருந்தார், அங்கு யுடிவி பிண்டாஸ், யுடிவி ஸ்டார்ஸ், யுடிவி ஆக்சன் மற்றும் ஹங்காமா டிவி சேனல்களை நிர்வகித்தார். ஸ்க்ரூவாலா தனது கணவர் ரோனி ஸ்க்ரூவாலாவுடன் மும்பையின் ப்ரீச் கேண்டியில் வசிக்கிறார். இவர் தி நியூ அக்ரோபோலிஸில் தத்துவத்தைப் படிக்கிறார் மற்றும் ஆசியா சொசைட்டியின் குழுவில் உள்ளார். 

ஜரினா அமெரிக்காவில் வாஷிங்டன் டி.சி.யில் பிறந்தார், எட்டு வயதில் தனது குடும்பத்துடன் இந்தியா சென்றார். ஜே.பி. பெட்டிட் பெண்கள் பள்ளியில் தனது பள்ளிப்படிப்பை முடித்தப்பின், மும்பை செயின்ட் சேவியர் கல்லூரியில் பி.ஏ. பொருளாதாரத்தில் பட்டம் முடித்தார். சேவியர் இன்ஸ்டிடியூட் ஆப் கம்யூனிகேஷன்ஸில் மார்க்கெட்டிங் மற்றும் விளம்பரத்தில் முதுகலைப் பட்டம் பெற்றார்.

ஆரம்ப கால வாழ்க்கையில்
----------------------

புகழ்பெற்ற நாடகக் கலைஞர் பேர்ல் பதம்ஸி தயாரித்த நாடகத்திற்கான தயாரிப்பு மேலாளராக ஸ்க்ரூவாலா தனது வாழ்க்கையைத் தொடங்கினார்.

அறப்பணி
-------

### ஸ்வேட்ஸ் அறக்கட்டளை

மகாராஷ்டிரா மாநிலத்தில் உள்ள கிராமங்களில் அடுத்த 5 ஆண்டுகளில் 1 மில்லியன் உயிர்களை மேம்படுத்தும் நோக்கத்துடன் ஜரினா மற்றும் ரோனி ஸ்க்ரூவாலா யுடிவியின் கார்ப்பரேட் சமூக பொறுப்புப் பிரிவை சொசைட்டி டு ஹீல், உதவி, மீட்பு, கல்வி (SHARE) என்ற அமைப்பை உருவாக்கினர்.

தனிப்பட்ட வாழ்க்கை
------------------

ஸ்க்ரூவாலா தனது கணவர் ரோனி ஸ்க்ரூவாலாவுடன் மும்பையின் ப்ரீச் கேண்டியில் வசிக்கிறார். அவளுடைய உணர்வுகள் அவளுடைய லாப்ரடோர் ஸ்ப்ரைட் மற்றும் வாசிப்பு. அவர் தி நியூ அக்ரோபோலிஸில் தத்துவத்தைப் படிக்கிறார் மற்றும் ஆசியா சொசைட்டியின் குழுவில் உள்ளார்.

குறிப்புகள்
-----------

1. ↑  "Zarina Mehta: An Interview". .

வெளி இணைப்புகள்
---------------

* ஸ்வேட்ஸ் அறக்கட்டளை
* ஐபிஎன் லைவ் பரணிடப்பட்டது 2013-12-25 at the வந்தவழி இயந்திரம்
வரலாற்றுப் புதின எழுத்தாளர் **டாக்டர் எல். கைலாசம்**, சென்னை மைலாப்பூரைச் சேர்ந்தவர். இவர் பதினைந்துக்கும் மேற்பட்ட வரலாற்றுப் புதினங்கள் உட்பட முப்பதுக்கும் மேற்பட்ட புத்தகங்களையும், குற்றவியல் துறை மற்றும் தணிக்கை துறை சம்பந்தமான பல ஆராய்ச்சிக் கட்டுரைகளையும் எழுதியுள்ளார். 

இவர் எழுதிய *மலர்ச்சோலை மங்கை* என்ற நாவல், கல்கியின் பொன்னியின் செல்வன் முன்பாக நடைபெரும் கதைக்களத்தை கொண்டது. மற்றொரு புத்தகமான *கயல்* எனும் நாவலை, பாண்டியர்களின் வரலாற்றை தழுவி அமைத்துள்ளார். *மணிமகுடம்* என்ற நாவலில் சேரநாட்டு மாமன்னர் குலசேகர ஆழ்வாரின் வாழ்க்கை சித்திரத்தை தெளிந்த நடையில் சொல்லியுள்ளார். இந்திய விடுதலை போராட்ட வீரர்களின் வாழ்க்கையை தொகுத்து *சுதந்திர சுடர்கள்* என்ற புத்தகத்தையும் எழுதியுள்ளார். குற்ற புலானாய்வு சரித்திர புதினமான விலாசினி வாசகர்களின் ஆதரவை பெற்றது. சோழநாட்டு சரித்திரத்தை ஆதாரமாகக் கொண்ட ராஜாளி என்ற மிகப் பெரிய சரித்திர புதினம் வாசகர்களின் ஆதரவைப் பெற்றது. சிந்து நதி நாகரிகத்தையும், பாண்டிய நாட்டையும் இணைத்து எழுதிய சிந்து இளவரசி எனும் புதினத்திற்கு கல்வி அமைச்சரால் பாராட்டு பெற்று பரிசினையும் பெற்றது. சமீபத்தில் எழுதிய பொன்னி எனும் பெருங் காவியம் கல்லணை கட்டப்பெற்ற வரலாற்றை சொல்வது. வாசகர்களின் ஆதரவை பெற்ற பொன்னி, மீண்டும் மீண்டும் வாசிக்கப்படுகிறது. இந்த புத்தகங்கள் வானதி பதிப்பகத்தாரால் வெளியிடப்பட்டுள்ளது. சோழநாட்டு / பாண்டிய நாடு சரித்திரத்தையும், கீழடி ஆராய்ச்சிகளையும் ஆதாரமாகக் கொண்டு இயக்கி என்ற மிகப் பெரிய சரித்திர புதினம் பேலஸ் பதிப்பகத்தாரால் வெளியிடப்பட்டது, இப்பொழுது இவர் எழுதியுள்ள மலையமாதேவி எனும் சரித்திரப்புதினம் எதிர்பாராத திருப்பங்களையும், சிலிர்ப்பூட்டும் வர்ணணைகளையும் கொண்ட து வானதி நிறுவனத்தாரால் வெளியிடப்பட்டுள்ளது. 

இவர் பாண்டிய நாட்டு சரித்திரத்தையும் மீனவர்களின் வாழ்வியலையும் ஆதாரமாகக் கொண்டு முத்துச்சிப்பி என்ற புதினத்தை எழுதியிருக்கிறார். விலாசினி மற்றும் சுதந்திர தேவி வேலு நாச்சியர் ஆகிய அவரின் புதினங்கள் வரலாற்றுப் புதினங்கள் கேரள சரித்திரத்தை பின்புலமாகக் கொண்டு அவர் எழுதிய REVENGE எனும் ஆங்கிலப் புதினம் புகழ்பெற்றது. 

குற்றவியல் புதினங்களான கொன்னது நீதானா? அன்பே அகல்யா போன்ற புதினங்கள் படிப்பரை ஈர்க்கும் வண்ணம் எழுதப்ப ட்டுள்ளது. *Exploring Misstatements,  Cluster Analysis of Financial Statement* போன்ற புகழ் பெற்ற ஆராய்ச்சிக் கட்டுரைகளையும் எழுதியுள்ளார். Detecting Audit Risks எனும் புத்தகம் தணிக்கையாளர்களுக்கு பெரும் துணையாக உள்ளது. 

தற்பொழுது இவர் எழுதிக்கொண்டிருக்கும் இரத்த த் துளி எனும் சரித்திர புலனாய்வு புதினம் படிப்பவர்களை மலைக்க வைக்கும். இது செண்பகா பதிப்பகத்தாரால் வெளியிடப் படவுள்ளது.
**தூய சவேரியார் கல்லூரி** (St. Xavier's College) தமிழ்நாட்டில் திருநெல்வேலி மாவட்டத்திலுள்ள பாளையங்கோட்டை நகரில் அமைந்துள்ளது. இக்கல்லூரியானது ரோமன் கத்தோலிக்க திருச்சபைக் குருக்களால் நடத்தப்படும் தன்னாட்சிக் கல்லூரியாகும். பாளையங்கோட்டை பேருந்து நிலையத்திலிருந்து மேட்டுத்திடலுக்கு (High Ground) செல்லும் சாலையில் அமைந்துள்ளது.

வரலாறு
------

பெல்ஜியத்தில் பிறந்தவரும் இயேசுசபைக் குருவுமான ஆல்பர்ட் லெபியூ என்பவர் தன் சகக் குருக்களான கௌசானல், தனசாமி, ஞானப்பிரகாசம் ஆகியோரின் ஒத்துழைப்புடன் தூய சவேரியர் கல்லூரியை 1923ஆம் ஆண்டு நிறுவினார். 1923 முதல் 1926 வரை அவரே இக்கல்லூரியின் முதல்வராகப் பணியாற்றினார்.

தன்னாட்சித் தகுதி
-----------------

இக்கல்லூரி 1987ஆம் ஆண்டு முதல் தன்னாட்சிக் கல்லூரியாகத் தரம் உயர்த்தப்பட்டது. இதன் மூலம் தானே புதிய பட்டப்படிப்புகளையும் கற்பித்தல் மற்றும் மதிப்பீட்டு முறைகளையும் உருவாக்கிக் கொள்கிறது.

தரநிலை
------

### தேசிய தர மதிப்பீட்டுக் குழு

17-04-2000 ஆம் ஆண்டு ஏப்பிரல் 17ஆம் நாள் தேசிய தர மதிப்பீட்டுக் குழு (Ntional Assessment and Accreditation Council -NAAC) 5 நட்சத்திரத் தகுதியை(5 STAR) வழங்கியுள்ளது. இக்குழு (NAAC) மீண்டும் 2006ஆம் ஆண்டு ஏப்பிரல் திங்களில் இக்கல்லூரிக்கு A நிலை ('A' Grade) வழங்கியுள்ளது. 2012ல் மீண்டும் A தரம் பெற்ற இக்கல்லூரி அண்மையில் (2019) 4ற்கு 3.66 தரப்புள்ளிகளுடன் A தரம் பெற்று இப்பகுதியில் சிறந்த கல்லூரியாக உள்ளது.

### பல்கலைக்கழக மானியக்குழு

பல்கலைக்கழக மானியக்குழு இக்கலூரிக்கு "ஆற்றல் சார் கல்லூரி" என்னும் தகுதியினை 2004, 2010 ஆகிய ஆண்டுகளில் வழங்கியுள்ளது.

படிப்புகள்
----------

### பட்டப் படிப்புகள்

இக்கல்லூரியில் பின்வரும் இளங்கலைப் பட்டப்படிப்புகள் உள்ளன. இளங்கலை ஆங்கிலம், இளங்கலை பொருளாதாரம், இளம்வணிகவியல் (BCom). இளம் அறிவியல் பிரிவுகள் (B. Sc) கணிதம், இயற்பியல், வேதியியல், கணினி அறிவியல், தாவரவியல், விலங்கியல்.

### பட்ட மேற்படிப்புகள்

தமிழ், நாட்டார் வழக்காற்றியல், முதுகலை வணிகவியல் (M. Com). முதுகலை அறிவியல் பிரிவுகள் (M.Sc) கணிதம், தாவரவியல், விலங்கியல் ஆகிய பட்ட மேற்படிப்புகளும் உள்ளன.

### ஆய்வியல் நிறைஞர் (M. Phil.)

தமிழ், கணிதம், விலங்கியல் ஆகிய துறைகளில் இளம் ஆய்வியல் படிப்புகள் உள்ளன.

### முனைவர் பட்ட படிப்புகள் (Ph. D.)

தமிழ், ஆங்கிலம், நாட்டார் வழக்காற்றியல், வணிகவியல், கணிதம், இயற்பியல், வேதியியல், கணினி அறிவியல், தாவரவியல், விலங்கியல் ஆகிய துறைகளில் முனைவர் ஆராய்ச்சி படிப்புகள் உள்ளன.

முன்னாள் மாணவர் அமைப்பு
-----------------------

இக்கல்லூரி தனது பவளவிழாவை (Platinum Jubilee) 1998-99ஆம் ஆண்டுகளில் கொண்டாடியது, அதனைத் தொடர்ந்து ஏற்கெனவே இருந்த முன்னாள் மாணவர் அமைப்பினை வலுப்படுத்தியது. பல முக்கிய ஆளுமைகள் அதன் உறுப்பினர்களாக உள்ளனர். தற்போது ஏறத்தாள 250 வாழ்நாள் உறுப்பினர்களைக் கொண்டு செயல்படுகிறது.

மேற்கோள்கள்
-----------

1. ↑  "Courses". 2017-05-14 அன்று மூலம் பரணிடப்பட்டது. 2017-05-15 அன்று பார்க்கப்பட்டது.
2. ↑  "Lab" (PDF). 2016-02-02 அன்று மூலம் (PDF) பரணிடப்பட்டது. 2017-05-15 அன்று பார்க்கப்பட்டது.

வெளியிணைப்புகள்
---------------

* Official Site
**வடமுனை ஆலா** (*Arctic Tern*) என்பது நீள் சிறகு கடற்பறவை குடும்பத்தைச் சேர்ந்த ஆலா ஆகும். உலகிலேயே அதிக தூரம் வலசை வரும் பறவையாகும். வட துருவ ஆர்க்டிக்கிலிருந்து ஐரோப்பா, ஆசியா, வட அமெரிக்கா ஆகிய கண்டங்களின் வழியே தென்துருவ அன்டார்க்டிக்கின் பனிப்பரப்புக்கு குளிர்காலத்தில் வலசை போகின்றன. வலசை போவதன் மூலம் வடமுனை ஆலா சுமார் 35,000 கி. மீ. தொலைவு ஒவ்வொரு ஆண்டும் பயணிக்கிறது. இது கிட்டத்தட்ட உலகை சுற்றி வரும் தூரம் ஆகும்.

சுமார் ஒரு அடி நீளமுள்ள இப்பறவையானது, தன் வாழ்நாளின் பெரும்பகுதியை, பறப்பதிலேயே செலவிடுகிறது. வலசை வரும் நேரங்களில் இவை உணவும் உண்பதில்லை. அதே சமயம் அவை ஒரே சமயத்தில் நில்லாமல் சுமார் 4,000 கி. மீ தூரம் வரை பறந்து பயணிக்கிறது. இது ஒரு முறை வலசை சென்று திரும்பி வரும் வரை சுமார் 70,900 கி.மீ பயணித்து விடுகிறது. இது உலகில் அறியப்படும் நீண்ட தூரம் வலசை போகும் மற்ற விலங்கினங்களை விட அதிகமான வலசை போகும் தூரமாகும். இப்பறவை ஆர்க்டிக் வட்டமான துந்திராவில் இனப்பெருக்கம் செய்கிறது.

மேற்கோள்கள்
-----------

1. ↑  [[பன்னாட்டு பறவை வாழ்க்கை]] (2010). "*Sterna paradisaea*". *பன்னாட்டு இயற்கைப் பாதுகாப்புச் சங்கத்தின் செம்பட்டியல் பதிப்பு 2011.1*. பன்னாட்டு இயற்கைப் பாதுகாப்புச் சங்கம். 28 July 2011 அன்று பார்க்கப்பட்டது.
2. ↑  பன்னாட்டு பறவை வாழ்க்கை. "Arctic Tern — BirdLife Species Factsheet". 23 நவம்பர் 2008 அன்று மூலம் பரணிடப்பட்டது. 17 August 2006 அன்று பார்க்கப்பட்டது.
3. ↑  name="Arctic terns' flying feat">"Arctic terns' flying feat". *Reuters*. 11 January 2010.. பார்த்த நாள்: 20 January 2010.

விக்கிமீடியா பொதுவகத்தில்,  
 ***Sterna paradisaea***   
என்பதின் ஊடகங்கள் உள்ளன.
**சையத் மெகபூப் சா காத்ரி** (*Sayed Mehboob Shah Qadri*) இந்திய நாட்டின் மகாராட்டிரா மாநிலத்தின் புனேவைச் சேர்ந்த ஒரு சமூக சீர்திருத்தவாதி ஆவார். *சையத்பாய்* என்று பிரபலமாக அறியப்படுகிறார்.   2020 ஆம் ஆண்டில் சமூக சேவைகளில் இவர் ஆற்றிய பணிக்காக, இந்திய நாட்டின் நான்காவது உயரிய சிவிலியன் விருதான பத்மசிறீ விருது வழங்கப்பட்டது.

சுயசரிதை
--------

நான்கு வயதில், காத்ரியின் குடும்பம் அவரது சொந்த நகரமான தெலுங்கானா மாநிலம்ஐதராபாத்தில் இருந்து மகாராட்டிரா மாநிலம் புனேவுக்கு குடிபெயர்ந்தனர். இவருக்கு ஒரு சகோதரனும் நான்கு சகோதரிகளும் இருந்தனர். இவர் 13 வயதில் வேலை செய்யத் தொடங்கினார். இவருக்கு 20 வயதாக இருந்தபோது, அவரது சகோதரியின் விவாகரத்து, இவரை விவாகரத்து செய்யப்பட்ட பெண்களுக்காக வேலை செய்யத் தூண்டியது. இவர் சமூக சீர்திருத்தவாதியான கமீத் தல்வாயை சந்தித்து 1970 ஆம் ஆண்டு 2 மார்ச் மாதம் 22 ஆம் தேதி முசுலீம்களில் சமூக சீர்திருத்தங்களை ஊக்குவிக்கும் ஒரு அமைப்பான *முசுலீம் சத்யசோதக் மண்டல்* உடன் இணைந்து நிறுவினார். இசுலாமிய விவாகரத்து முறையான முத்தலாக் மூலம் கணவரால் விவாகரத்து செய்யப்பட்ட முசுலிம் பெண்களுக்கு இந்த அமைப்பு மறுவாழ்வு அளிக்கிறது. விவாகரத்து செய்யப்பட்ட பெண்களுக்கு நிதி உதவி, சட்ட உதவி மற்றும் தொழில் பயிற்சி ஆகியவற்றை வழங்குகிறது. ஐம்பது ஆண்டுகளில் பத்தாயிரத்திற்கும் மேற்பட்ட பெண்களுக்கு மறுவாழ்வு அளித்துள்ளது. ஒவ்வொரு ஆண்டும் ஒரு சமூக சேவகர்க்கு கமீத் தல்வாய் சிம்ருதி புரசுகார் விருதை வழங்குகிறது.

அங்கீகாரம்
----------

காத்ரிக்கு 2020 ஆம் ஆண்டில் சமூக சேவைகளில் இவர் ஆற்றிய பணிக்காக இந்தியாவின் நான்காவது உயரிய சிவிலியன் விருதான பத்மசிறீ விருது வழங்கப்பட்டது

மேற்கோள்கள்
-----------

1. ↑  "Govt should talk to protesting Muslim women on CAA, says Padma awardee". *Hindustan Times* (ஆங்கிலம்). 2020-01-27. 2020-02-04 அன்று பார்க்கப்பட்டது.
2. ↑  "Outdated codes". *www.telegraphindia.com* (ஆங்கிலம்). 2020-02-04 அன்று பார்க்கப்பட்டது.
3. ↑  "From Mary Kom to Anand Mahindra and Karan Johar: Here's The Full List of Padma Awardees". *News18*. 2020-02-04 அன்று பார்க்கப்பட்டது.
4. ↑  "Govt should talk to protesting Muslim women on CAA, says Padma awardee". *Hindustan Times* (ஆங்கிலம்). 2020-01-27. 2020-02-04 அன்று பார்க்கப்பட்டது."Govt should talk to protesting Muslim women on CAA, says Padma awardee". *Hindustan Times*. 2020-01-27. Retrieved 2020-02-04.
5. ↑  "From Mary Kom to Anand Mahindra and Karan Johar: Here's The Full List of Padma Awardees". *News18*. 2020-02-04 அன்று பார்க்கப்பட்டது."From Mary Kom to Anand Mahindra and Karan Johar: Here's The Full List of Padma Awardees". *News18*. Retrieved 2020-02-04.
கன்னியாகுமரி மாவட்டத்தின் பூதப்பாண்டிக்கு வடக்கே குறத்தியறை என்னும் சிற்றூரில் *ஒளவையாரம்மன் கோயில்* உள்ளது. இக்கோயில் சங்ககாலப்புலவர் ஒளவையாருக்கென கட்டப்பட்டது. ஔவையாரை ஔவையாரம்மன் என அம்மனுக்கான பின்னோட்டோடு அழைக்கின்றனர்.

சிறப்பு வழிபாடு
---------------

ஆடிச் செவ்வாய் கிழமைகளில் ஒளவையாரம்மன் கோயிலில் கூழும் கொழுக்கட்டைகளும் படைக்கப்படுகின்றன.

தொன்மம்
-------

குறத்தியறை ஒளவையாரம்மன் கோயிலில் தங்கள் பெண்ணின் திருமணத்திற்கு எட்டு நாட்களுக்கு முன்பு வந்து ஒளவையாருக்கு வழிபாடு நடத்தியிருக்கிறார்கள். அந்த வழிபாடு முடிந்த சில மணி நேரங்களுக்குப் பிறகு ஔவையாரம்மன் சந்நிதியில் ஆபரணங்கள் நிறைந்த தங்க தாம்பாளம் இருந்ததாகவும், ஆபரணங்களை மணமக்களுக்கு அணிவித்து திருமணம் நடத்தியுள்ளனர். பின்பு தாம்பாளத்தை திருமணம் முடிந்த எட்டு நாட்களுக்குப் பிறகு அம்மனுக்கு அர்ச்சனை செய்து திருப்பி வைத்துள்ளார்கள்.

தட்டினை வைக்கும் போது எடுத்தேன் என அம்மன் அசிரீரியாத கூறுவார். ஒருமுறை இவ்வழக்கத்தை பார்த்தேன் என ஒருவன் கூற அதிலிருந்து இவ்வழக்கம் தடைபட்டதாக கூறுகின்றனர்.

ஆதாரங்கள்
---------

1. ↑  "கூழுக்குக் கவி பாடிய கூனக்கிழவி". *Dinamani*.
2. ↑  ஆர், சிந்து (17 சூலை 2018). "முருகனிடமிருந்து சுட்டபழம் பெற்ற ஔவையாரம்மன் கோயிலில் கொழுக்கட்டை படையலிட்ட பெண்கள்!".. External link in `|website=` (உதவி)
3. ↑  "ஆடி செவ்வாய்க்கிழமையையொட்டி அவ்வையார் அம்மன் கோவிலில் கொழுக்கட்டை படைத்து வழிபாடு". *www.dailythanthi.com*. 19 ஜூலை, 2017. Check date values in: `|date=` (உதவி)

வெளி இணைப்புகள்
---------------

ஆடிச்செவ்வாய் வழிபாடு - ஔவையார்
**கடிதால் மஞ்சப்பா** (Kadidal Manjappa)(1908-1992) 1956 இல் (19 ஆகத்து 1956 - 31 அக்டோபர் 1956) ஒரு குறுகிய காலத்திற்கு கர்நாடகாவின் மூன்றாவது முதலமைச்சராக இருந்தார் (அப்போதைய மைசூர் மாநிலம் ).

சொந்த வாழ்க்கை
--------------

சிவமொக்கா மாவட்டத்தைச் சேர்ந்த இயற்கை வளமான தீர்த்தஅள்ளி வட்டத்திலுள்ள கடிதால் என்ற கிராமத்தைச் சேர்ந்த இவர் வொக்கலிகர் சமூகத்தைச் சேர்ந்தவர்.  மைசூர் மகாராஜாவின் கல்லூரியில் பட்டம் பெற்ற இவர் புனே சட்டக் கல்லூரியில் சட்டப் பட்டம் பெற்றார்.

அரசியல் ஈடுபாடு
---------------

மஞ்சப்பா ஒரு சுதந்திர போராட்ட வீரராகவும், ஒரு உண்மையான காந்தியராக இருந்தார். இவர் பொது வாழ்க்கையில் மாநிலத்தில் பல போராட்டங்களை வழிநடத்தினார். 32 ஆண்டுகளாக பல்வேறு மத்திய மற்றும் மாநில அரசாங்கங்களில் அமைச்சராகவும் பணியாற்றினார். 1950களின் முற்பகுதியில் நில சீர்திருத்தங்களைத் தொடங்குவதில் இவர் ஒரு முக்கிய பங்கைக் கொண்டிருந்தார். குத்தகை சட்டத்தை அறிமுகப்படுத்தியதற்காக இவர் நினைவுகூரப்படுகிறார். இனாம் ஒழிப்புச் சட்டம் போன்ற பல முற்போக்கான செயல்கள் பார்வை காரணமாக உருவானது. இவர் 1976இல் நெருக்கடி நிலை நடவடிக்கைகளுக்கு எதிரான போராட்டங்களில் சேர்ந்தார். பின்னர், பாபு ஜெகசீவன்ராமின் "ஜனநாயகத்திற்கான காங்கிரசின்" கர்நாடக மாநிலப் பிரிவின் தலைவராக இருந்தார்.

இலக்கியம்
---------

மஞ்சப்பா மூன்று புதினங்களையும், 'நானாசகாத கனாசு' (ஒரு உண்மையற்ற கனவு) என்ற சுயசரிதையும் எழுதியுள்ளார். இவரது மனைவி திருமதி இலட்சுமிதேவியும் ஒரு ஆசிரியராக இருந்தார்.

மரியாதை
-------

இவரது நினைவாக பெங்களூரிலுள்ள முன்னாள் *இலாங்ஃபோர்ட்* சாலை "கடிதால் மஞ்சப்பா சாலை" என்று பெயர் மாற்றப்பட்டுள்ளது. இவரது நூற்றாண்டு கொண்டாட்டங்கள் 2008 இல் நடைபெற்றது.

குறிப்புகள்
-----------

1. ↑  "Kadidal Manjappa was a true Gandhian’". *The Hindu*. 30 December 2008. Archived from the original on 26 ஜனவரி 2013. .
2. ↑  "Profile and Biography of Kadidal Manjappa". Karnataka Spider. 2020-02-25 அன்று மூலம் பரணிடப்பட்டது. 2021-01-14 அன்று பார்க்கப்பட்டது.
3. ↑  "Kadidal Manjappa". Vokkaligara Sangha.
4. ↑  "Remembering Kadidal Manjappa". This Week Bangalore.

* 
* kn:ಕಡಿದಾಳ್ ಮಂಜಪ್ಪ Kannada Biography of Kadidal Manjappa
**ஷிகா பாண்டே** (Shikha Pandey) (பிறப்பு மே 12, 1989) இந்திய துடுப்பாட்ட வீரர்.இவர் வங்காளதேச "ஷேக் கமல் சர்வதேசாரங்கம், காக்ஸ் பஜார் துடுப்பாட்ட அரங்கத்தில் 2014, மார்ச்சு 9இல் நடைபெற்ற பெண்கள் இருபது-20 போட்டியில் அறிமுகமானார். அதில் வங்காளதேச பெண்கள் அணிக்கு எதிராக விளையாடினார். அதே வருடம், ஆகஸ்டு மாதத்தில் நடைபெற்ற பெண்கள் ஒருநாள் சர்வதேச துடுப்பாட்ட போட்டியில் இங்கிலாந்து பெண்கள் அணிக்கு எதிராக விளையாடியுள்ளார். இதுவரை இரண்டு தேர்வு போட்டிகள், இருபத்தி ஏழு ஒருநாள் போட்டிகள் மற்றும் இருபத்திரண்டு இருபது.20 போட்டிகளில் இந்திய அணி சார்பாக விளையாடியுள்ளார்.

இளமைப்பருவம்
------------

பாண்டே தனது பள்ளிக் கல்வியினை மத்திய வழி கல்வி வாரியத்தில் முடித்தார். தனது 15வது வயதில் மாநில அளவில் விளையாடுவதற்கு,முதல் விளையாட்டு வீரராக இந்திய அணி சார்பில் தேர்ந்தெடுக்கப்பட்டார். மும்பையின் முன்னாள் விளையாட்டு வீரர் சுரேகா பாந்தரே அவரின் விளையாடும் திறனைப் பாராட்டி இந்திய அணியில் விளையாடுவதற்குரிய தகுதிகளைப் பாண்டே பெற்றிருக்கிறார் என்று கூறியுள்ளார்.. பத்தாம் வகுப்பு பொதுத்தேர்வில் பாண்டே மாநில அளவில் மூன்றாவது இடத்தைப் பிடித்தார். அடுத்த மூன்று வருடங்களில் படிப்பிலும், துடுப்பாட்ட விளையாட்டிலும் கவனத்தை செலுத்தினார். கல்லூரியில் படிக்கும் போது விளையாட்டுப் பயிற்சியில் தீவீரக் கவனம் செலுத்தினார்.. காலையில் உடற்பயிற்சி, மற்றும் படிப்பிற்காகவும், மாலையில் முன்னாள் கோவா விளையாட்டு வீரர் நிதின் வர்னேக்கரிடம் துடுப்பாட்ட பயிற்சிக்காகவும் தனது நேரத்தை செலவிட்டார்.

2010இல் கோவா பொறியியல் கல்லூரியில் பொறியியல் பட்டம் பெற்றவுடன், மூன்று சர்வதேச நிறுவனங்களில் அவருக்கு வேலை வாய்ப்பு வந்தது. பாண்டே அதை விடுத்து ஒரு வருடம் துடுப்பாட்ட விளையாட்டில் தீவீரக் கவனம் செலுத்தினார். சூலை 2011இல் இந்திய விமானப்படையில் சேர்ந்தார். சூன் 2012இல் விமான போக்குவரத்து கட்டுப்படுத்துனராக நியமிக்கப்பட்டார்.

தொழில்
------

2004இல் கோவா துடுப்பாட்ட சங்கம், கோவாவில் விளையாடுவதற்கு தனது 15வது வயதில் தேர்வு செய்யப்பட்டார். 17ம் வயதில் கோவா மூத்த மகளிர் அணி சார்பில் விளையாட தேர்ந்தெடுக்கப்பட்டார். இரண்டு நாட்கள் நடைபெற்ற ராணி ஜான்சி கோப்பை போட்டியில் 4 இலக்குகளை வீழ்த்தினார். சர்வதேச போட்டியாளரான திருஷி காமினி இவரது முதல் இலக்காகும்.பிறகு, மண்டல அளவிலான, 19 வயதிற்கு உட்பட்ட போட்டியில் கோவா அணியில் பங்கேற்று மூன்று அரை-சதங்கள் அடித்தார்.

மேற்கோள்கள்
-----------

1. ↑  "India recall Latika Kumari, Sravanthi Naidu for Women's WT20". ESPN Cricinfo. 21 February 2014.. பார்த்த நாள்: 27 November 2014.
2. ↑  "गोव्याची शिखा पांडे भारतीय क्रिकेट संघात" (in Marathi). Tarun Bharat. 21 February 2014. Archived from the original on 5 டிசம்பர் 2014.. பார்த்த நாள்: 27 November 2014.
3. ↑  "Shikha Pandey". ESPN Cricinfo. 5 July 2017 அன்று பார்க்கப்பட்டது.
4. 1 2 3 4 5  "Hard-working Shikha Pandey lives her dream". *ESPNcricinfo* (ஆங்கிலம்). 20 August 2017. 15 December 2018 அன்று பார்க்கப்பட்டது.
5. ↑  "Shikha, and engineering cricket dreams". பன்னாட்டுத் துடுப்பாட்ட அவை. 5 டிசம்பர் 2014 அன்று மூலம் பரணிடப்பட்டது. 27 November 2014 அன்று பார்க்கப்பட்டது.
6. ↑  "Shikha Pandey LT interview October 2017 Lucknow Show". *LT Media*. 21 December 2017 அன்று பார்க்கப்பட்டது.
ஸ்புட்னிக் 1
**இசுப்புட்னிக் 1** (*Sputnik 1*) பூமியின் சுற்றுப்பாதையில் செலுத்தப்பட்ட மனிதனால் செய்யப்பட்ட முதலாவது செயற்கைக் கோள் ஆகும். இது 1957 ஆம் ஆண்டு அக்டோபர் 4 ஆம் திகதி விண்வெளிக்கு அனுப்பப்பட்டது.

இச் செயற்கைக்கோளின் நிறை 83 கிகி (184 இறாத்தல்) ஆகும். இரண்டு வானொலி ஒலிபரப்பிகளைக் கொண்டிருந்த இச்செயற்கைக்கோள் பூமிக்குமேல் 250 கிமீ (150 மைல்) உயரத்தில் பூமியைச் சுற்றி வந்தது. இசுப்புட்னிக் 1 அனுப்பிய வானொலிச் சமிக்ஞைகளை ஆராய்ந்து, பூமியின் காற்று மண்டலத்தின் மேற்பகுதியைப் பற்றிய தகவல்கள் பெறப்பட்டன. இசுப்புட்னிக் 1 R-7 ராக்கெட்டினால் செலுத்தப்பட்டது.

இசுப்புட்னிக் 1 சோவியத் ஒன்றியத்தின் இசுப்புட்னிக் திட்டத்தின் கீழ் அனுப்பப்பட்ட பல்வேறு செயற்கைக் கோள்களில் முதலாவதாகும். இவற்றில் பலவும் வெற்றிகரமாக நிறைவேறின. விண்ணில் செலுத்தப்பட்ட இரண்டாவது செயற்கைக் கோளான ஸ்புட்னிக் 2, லைக்கா என்ற நாயைச் சுமந்து சென்றது. இதுவும், விலங்கொன்றை விண்வெளிக்குக் கொண்டுசென்ற முதலாவது செயற்கைக்கோள் என்ற பெருமையைப் பெற்றது. ஸ்புட்னிக் 3 தோல்வியுற்றது. ஸ்புட்னிக் 1 ஜனவரி 4, 1958ல் மீண்டும் பூமியில் விழுந்தது.

மேற்கோள்கள்
-----------

1. ↑  Siddiqi, Asif A.. *Sputnik and the Soviet Space Challenge*, Gainesville, Florida. The University of Florida Press, 2003, p. 155. ISBN 0-8130-2627-X
2. ↑  "The Sputnik 1 spacecraft was the first artificial satellite successfully placed in orbit around the Earth and was launched from Baikonur Cosmodrome at Tyuratam (370 km southwest of the small town of Baikonur) in Kazakhstan, then part of the former Soviet Union". நாசா. 24 ஆகத்து 2015 அன்று பார்க்கப்பட்டது.

| * பா
* உ
* தொ
இசுப்புட்னிக் திட்டம் |
| --- |
|  இசுப்புட்னிக் 1  **·**  இசுப்புட்னிக் 2  **·**  இசுப்புட்னிக் 3  **·**  இசுப்புட்னிக் 4  **·**  இசுப்புட்னிக் 5  **·**  இசுப்புட்னிக் 6  **·**  இசுப்புட்னிக் 7  **·**  இசுப்புட்னிக் 8  **·**  இசுப்புட்னிக் 9  **·**  இசிப்புட்னிக் 10
 |
முதலாம் **கலிங்கம் மீதான சோழர் படையெடுப்பு** 1097 இல் கலிங்கப் படைகளின் வேங்கியின் மீதான படையெடுப்பிற்குப் பழிவாங்கும் நோக்குடன் முதலாம் குலோத்துங்க சோழனால் நடத்தப்பட்டது. இப்போர் கலிங்கம் கீழ்ப்பட வேண்டியும் சோழப் பேரரசுக்குக் கப்பம் செலுத்தும் அரசாக அதனுடைய நிலையைக் குறைக்க வேண்டியும் ஏற்பட்டது.

விளைவு
------

1097 இல் கலிங்கப் படை கிழக்கு சாளுக்கிய அரசு மீது படையெடுத்தது. அப்போது சாளுக்கிய அரசு சோழப் பேரரசிற்குக் கீழ்ப்பட்டிருந்தது. கலிங்கப் படைகள் கொலானு, ஏலூரு தலைவர்களால் உதவியளிக்கப்பட்டனர். விக்கிரம சோழன் பெரும் படையினை ஆக்கிரமிப்பாளர்களைத் தோற்கடிக்க அனுப்பினான். பாண்டிய அரசப் பிரதிநிதி பராந்தக பாண்டியன் தலைமையிலான படைகள் சோழப் படைகளுக்கு உதவின. கலிங்கப் படைகள் தோற்கடிக்கப்பட்டு, பின்வாங்கிய படைகள் கலிங்கம் வரை விரட்டியடிக்கப்பட்டன. போர் முடிந்ததும் கலிங்கம் சோழருக்குக் கீழ்ப்பட்டது.

குறிப்புகள்
-----------

1. ↑  Sen, Sailendra Nath (1999). *Ancient Indian History and Civilization*. New Age International. பக். 485. ISBN 8122411983, ISBN 978-81-224-1198-0.

உசாத்துணை
---------

* K. A. Nilakanta Sastri (2000) [1935]. *The Cōlas*. Madras: University of Madras. பக். 321.
**பழுப்புத்தலைக் கடற்காக்கை** (*brown-headed gull*) சிறிய வகை கடற்பறவையான இது மத்திய ஆசியாவின் பீடபூமிப் பகுதிகளில் அமைந்துள்ள தஜிகிஸ்தான் பகுதியிலும் மங்கோலியா நாட்டின் உட்பகுதிகளிலும் அதிகமாக வாழுகிறது. இவை மழைக்காலங்களில் தென்கிழக்காசியாவின் பல பகுதிகளுக்கும் சென்று அங்குள்ள ஏரிகள், கடற்கறையின் ஓரப்பகுதிகளில் வாழுகிறது. லோரா இனத்தைச் சார்ந்த இவற்றில் பல பிரிவுகள் உள்ளன. 
இவை பொதுவாக ஏரிப்பகுதிகளில் அமைந்துள்ள சதுப்புநிலங்களில் நாணல் படுக்கையில் தான் இனப்பெருக்கம் செய்கிறது. குளிர் காலத்தின் மாலை நேரங்களில் உணவு தேடும்போது இரண்டும் கூடும் நிகழ்வு நடக்கிறது. இப்பறவை ஒரு கடல்பறவையாக இருந்தாலும் கடற்கரையோரங்களில் அரிதாகவே காணப்படுகிறது.

விளக்கம்
--------

இப்பறவை முதிர்ச்சி அடைய இரண்டு வருடங்கள் எடுத்துக்கொள்கிறது. முதல் வருடம் கருப்பு நிற வாலுடனும், இறகுப்பகுதி அதிகப்படியான கருப்பு நிறம் கொண்டும் காணப்படுகிறது. இப்பறவைகள் அதிகமாக ஒலி எழுப்பும் குணம் கொண்டுள்ளது. 
இவை கருந்தலை கடற்காகத்தைவிட கொஞ்சம் பெரியதாக உள்ளது. கோடைகாலங்களில் இவற்றில் உள்ள ஆண் பறவையின் தலைப்பகுதி கொஞ்சம் கருப்பு நிறம் கொண்டதாகவும், உடல் பகுதி வெளிறிய சாம்பல் நிறத்திலும், மற்றும் அலகுப்பகுதியும்,கால் பகுதியும் சிவந்தும் காணப்படும். கருப்பு இறகுகளில் அதிகமான வெள்ளை நிறம் சேர்ந்து காணப்படுகிறது. இவற்றின் உடலின் அடிப்பாகம் சாம்பல் நிறத்துடனும் பறப்பதற்கு ஏதுவாகவும் அமைந்துள்ளது. இவற்றின் உடலில் காணப்படும் பழுப்பு சாம்பல் நிறம் குளிர்காலங்களில் குறையத்துவங்கி இருண்ட நிறங்களாக மாறுகிறது.

உணவு முறை
---------

இவை பூச்சிகள், முதுகெலும்பில்லாத புழுக்கள் போன்றவற்றை நகர வீதிகளில் வெளிவரும் கழிவுகளிலிருந்தும், வயல்வெளிகளிலிருந்தும் உட்கொள்கிறது.

மேற்கோள்கள்
-----------

1. ↑  பன்னாட்டு பறவை வாழ்க்கை (2004). *Larus brunnicephalus*. *2006 ஐயுசிஎன் செம்பட்டியல்*. ஐயுசிஎன் 2006. தரவிறக்கப்பட்டது 5 May 2006.

* *Birds of India* by Grimmett, Inskipp and Inskipp, ISBN 0-691-04910-6
* Pons J.M. Hassanin, A. and Crochet P.A.(2005). *Phylogenetic relationships within the Laridae (Charadriiformes: Aves) inferred from mitochondrial markers.* Molecular phylogenetics and evolution 37(3):686-699

வெளி இணைப்புகள்
---------------

* பொதுவகத்தில் *Chroicocephalus brunnicephalus* பற்றிய ஊடகங்கள்
* விக்கியினங்களில் *Chroicocephalus brunnicephalus* பற்றிய தரவுகள்

| உயிரின வகைப்பாட்டுஇனங்காட்டிகள் |
| --- |
| *Chroicocephalus brunnicephalus* | 
* விக்கித்தரவு: Q26064
* விக்கியினங்கள்: Chroicocephalus brunnicephalus
* Avibase: C2868E7AA8A8778F
* ஈபேர்டு: bnhgul1
* Euring: 5830
* GBIF: 6065809
* iNaturalist: 144511
* ITIS: 824033
* என்.சி.பி.ஐ: 2772041
* Xeno-canto: Chroicocephalus-brunnicephalus

 |
| *Larus brunnicephalus* | 
* விக்கித்தரவு: Q27992463
* BirdLife: 22694384
* GBIF: 2481135
* IRMNG: 10188786
* ITIS: 176846
* IUCN: 22694384
* என்.சி.பி.ஐ: 328044
* SeaLifeBase: 75078
* WoRMS: 343906

 |
கிராம தெய்வமான பாபா கலியா தோடா கோவில்
**நங்கல் சிரோகி** (*Nangal Sirohi*) என்பது இந்தியாவின் அரியானா மாநிலத்தின் மகேந்திரகர் மாவட்டத்திலுள்ள ஒரு கிராமமாகும். வர்ணம் பூசப்பட்ட செகாவதி இராஜபுத்திர கட்டிடக்கலைக்கு புகழ்பெற்ற அவேலிகளுக்கு இது புகழ் பெற்றது.  இது தெற்கு அரியானாவில் உள்ள மகேந்திரகரிலிருந்து நர்னால் (நர்னாலில் இருந்து 15.5 கிமீ) நோக்கி 9.5 கிமீ தொலைவில் உள்ளது.

வரலாறு
------

நங்கல்-சிரோகி கோஸ்யா கோத்ரத்தின் அஹிர்களால் நிறுவப்பட்டது. 500 ஆண்டுகளுக்கு முன்பு இவர்களின் மூதாதையர்கள் அண்டை நாடான தெரோலி அஹிர் கிராமத்திலிருந்து வந்தவர்கள்.  நங்கல் சிரோகி கிராமம் மொகிந்தர் கர் மற்றும் நர்னால் நகருக்கு இடையே தேசிய நெடுஞ்சாலை 148 பி இல் அமைந்துள்ளது. 

### அவேலிகள் மற்றும் கட்டிடக்கலை

முன்பு ஜெய்ப்பூர் மாநிலத்தின் கீழிருந்த இந்தப் பகுதி ஜாட் ஆட்சியாளர் பாட்டியாலா மகாராஜாவின் கீழ் வந்தது.  அவேலி கோட்டையைக் கட்டியவர்களில் முதன்மையானவர் லாலா தேக் சந்த் என்பவராவார்.  இங்கு அமைந்துள்ளவரலாற்றுச் சிறப்புமிக்க அவேலிகள், எட்டு தலைமுறைகளுக்கு முன்பு சத்னாலியிலிருந்து இடம்பெயர்ந்த பணியாக்களால் கட்டப்பட்டது.  பின்னர் விக்ரம் நாட்காட்டி 1959இல் (1902 கி.பி), லாலா தீன் தயாள் என்பவர் செகாவதி இராஜ்புத்திர கட்டிடக்கலையில் அலங்கரிக்கப்பட்ட கேரவன்செராயைக் கட்டினார்.

இதனையும் காண்க
--------------

* மாதோகர் கோட்டை, அரியானா

குறிப்புகள்
-----------

1. 1 2 3 4 5 6  Magnificent havelis of Nangal-Sirohi, The Tribune, 22 June 2002.
**டெட்ரா பியூட்டைலமோனியம் ஐதராக்சைடு** *(Tetrabutylammonium hydroxide)* என்பது (C4H9)4NOH என்ற மூலக்கூற்று வாய்ப்பாடு கொண்ட ஒரு கனிம வேதியியல் சேர்மமாகும். Bu4NOH என்ற சுருக்க வாய்ப்பாட்டினாலும் TBAOH அல்லது TBAH என்ற சுருக்கப் பெயராலும் இச்சேர்மம் அழைக்கப்படுகிறது. தண்ணீர் அல்லது ஆல்ககாலில் கரைசலாக்கப்பட்டு இச்சேர்மம் பயன்படுத்தப்படுகிறது. கரிம வேதியியலில் பொதுவான ஒரு காரமாக இதைக் கருதுகிறார்கள். KOH மற்றும் NaOH, போன்ற வழக்கமான கனிம வேதியியல் காரங்களுடன் தொடர்புடைய காரமாகவும் இது கருதப்படுகிறது. கரிமக் கரைப்பான்களில் டெட்ரா பியூட்டைலமோனியம் ஐதராக்சைடு நன்றாகக் கரையும்.

வினைகள்
-------

ஆப்மான் நீக்க வினையில் தனிமைநிலை Bu4NOH இன் தூண்டுதலால் Bu3N மற்றும் 1-பியூட்டீன் ஆகியன உருவாகின்றன. Bu4NOH கரைசல்களில் குறிப்பாக Bu3N கலந்து அசுத்தமடைவதும் இக்காரணத்தினாலேயே ஆகும். 
பல்வேறு வகையான அமிலங்களுடன் டெட்ரா பியூட்டைலமோனியம் ஐதராக்சைடு சேர்த்து சூடுபடுத்துவதால் தண்ணீரும் பிற பியூட்டைலமோனியம் உப்புகளும் உருவாகின்றன. 

Bu4NOH + HX → Bu4NX + H2O

பயன்பாடுகள்
-----------

Bu4NOH ஒரு வலிமையான காரமாகும். ஆல்கைலேற்றம், புரோட்டான் நீக்கம் போன்ற வினைகளில் நிலைமாற்ற நிகழ்வுகளுக்கு இதனைப் பயன்படுத்துகிறார்கள். அமீன்களின் பென்சைலேற்ற வினை, குளோரோஃபார்மிலிருந்து டைகுளோரோகார்பீன் உருவாக்கம் போன்றவை இத்தகைய குறிப்பிட்ட சில வினைகளாகும். 

பல்வகையான கனிம அமிலங்களுடன் Bu4NOH சேர்த்து நடுநிலையாக்கல் வினையின் மூலம் இணைகார கொழுப்புவிரும்பி உப்புகள் தயாரிக்கமுடியும். உதாரணமாக டைசோடியம் பைரோபாசுப்பேட்டுடன் (Na2H2P2O7) Bu4NOH சேர்த்து நடுநிலையாக்கினால் கரிமக் கரைப்பான்களில் கரையக்கூடிய (Bu4N)3[HP2O7] கிடைக்கிறது. இதேபோல ஐதரோபுளோரிக் அமிலத்துடன் Bu4NOH சேர்த்து நடுநிலையாக்கினால் நீரற்ற Bu4NF உருவாகிறது. இவ்வுப்பு கரிமக் கரைப்பான்களில் கரைகிறது. மேலும், சிலைல்நீக்க வினைகளில் பயனுள்ளதாக உள்ளது.

மேற்கோள்கள்
-----------

1. 1 2  Bos, M. E. "Tetra-n-butylammonium Hydroxide" in Encyclopedia of Reagents for Organic Synthesis (Ed: L. Paquette) 2004, J. Wiley & Sons, New York. எஆசு:10.1002/047084289.
2. ↑  Woodside, A. B.; Huang, Z.; Poulter, C. D. (1993). "Trisammonium Geranyl Diphosphate". *Organic Syntheses*. . ; *Collective Volume*, **8**, p. 616
3. ↑  Kuwajima, I.; Nakamura, E. Hashimoto, K. (1990). "Silylation of Ketones with Ethyl Trimethylsilacetate: (Z)-3-Trimethylsiloxy-2-Pentene". *Organic Syntheses*. . ; *Collective Volume*, **7**, p. 512
**பஜூர் மாவட்டம்** (**Bajaur District**) (பஷ்தூ: باجوړ ولسوالۍ, உருது: ضلع باجوڑ), பாகிஸ்தான் நாட்டின் வடக்கில் உள்ள கைபர் பக்துன்வா மாகாணத்தின் 36 மாவட்டங்களில் ஒன்றாகும். இதன் நிர்வாகத் தலைமையிடம் *கார் நகரம்* ஆகும்.கார் நகரம், மாகாணத் தலைநகரான பெசாவர் நகரத்திற்கு 118 வடக்கே கிலோ மீட்டர் தொலைவில் உள்ளது.2017 பாகிஸ்தான் மக்கள்தொகை கணக்கெடுப்பின்படி பஜூர் மாவட்ட மக்கள் தொகை 10,93,684 ஆகும். ஆப்கானித்தான் எல்லையில் அமைந்த பஜூர் மாவட்டம், துராந்தா கோட்டை ஒட்டி 52 கிலோ மீட்டர் நீளத்திற்கு உள்ளது.

அமைவிடம்
--------

பாகிஸ்தான்-ஆப்கானிஸ்தான் எல்லையை ஒட்டி அமைந்த குனார் பள்ளத்தாக்கில் அமைந்த பஜூர் மாவட்டத்தின் தெற்கில் மொகமந்து மாவட்டம், கிழக்கில் சுவாத் மாவட்டம், வடக்கில் மேல் தீர் மாவட்டம், மேற்கில் ஆப்கானித்தான் எல்லைகளாக உள்ளது.

மாவட்ட நிர்வாகம்
----------------

பஜூர் மாவட்டம் 7 தாலுகாக்கள் கொண்டது.அவைகள்:

1. பார் சாமர் கண்ட் தாலுகா
2. பாராங் தாலுகா
3. கார் தாலுகா
4. மமுண்ட் தாலுகா
5. நவாகை தாலுகா
6. சலர்சாய் தாலுகா
7. உத்மன்கேல் தாலுகா

மக்கள் தொகை பரம்பல்
-------------------

2017 பாகிஸ்தான் மக்கள்தொகை கணக்கெடுப்பின்படி இம்மாவட்ட மக்கள் தொகை 10,90,987ஆகும். அதில் ஆண்கள் 5,56,036 மற்றும் பெண்கள் 5,34,895 உள்ளனர். இதன் சராசரி எழுத்தறிவு 48.65% ஆகும். 100% மக்கள் கிராமப்புறங்களில் வாழ்கின்றனர்.99.5% மக்கள்பஷ்தூ மொழி பேசுகின்றனர்.

மக்கள் பிரதிநிதிகள்
-------------------

இம்மாவட்டம் பாகிஸ்தான் நாடாளுமன்றத்திற்கு ஒரு தொகுதியும், மாகாணச் சட்டமன்றத்திற்கு 3 தொகுதிகளையும் கொண்டுள்ளது.

இதனையும் காண்க
--------------

* கைபர் பக்துன்வா மாகாணம்
* கைபர் பக்துன்வா மாவட்டப் பட்டியல்

மேற்கோள்கள்
-----------

1. ↑  Historical and administrative profile of the Bajaur Agency (.fata.gov.pk)
2. 1 2  "District Wise Results / Tables (Census - 2017)". *www.pbscensus.gov.pk*. Pakistan Bureau of Statistics.
3. ↑  "Bajaur". *www.globalsecurity.org*. 2020-09-22 அன்று பார்க்கப்பட்டது.
4. ↑   (PDF). 2018-03-26. 2018-03-26 அன்று மூலம் (PDF) பரணிடப்பட்டது. 2020-10-15 அன்று பார்க்கப்பட்டது. Missing or empty `|title=` (உதவி)
**தால்மேசியக் கூழைக்கடா** என்பது கூழைக்கடாக் குடும்பத்தைச் சேர்ந்த ஒரு பறவை. இது தென்கிழக்கு ஐரோப்பாவில் இருந்து இந்தியா, சீனா வரையுள்ள ஆழம் குறைந்த ஏரிகளிலும் நீர்நிலைகளிலும் இனப்பெருக்கம் செய்கிறது. தாவரங்களின் குவியலில் இவை கூடு கட்டுகின்றன.

கூழைக்கடாக்களில் இவையே மிகவும் பெரியன. சராசரியாக 160–180 செ.மீ (63-70 அங்குலம்) நீளமும், 11–15 கிலோகிராம் (24-33 பவுண்டு) எடையும் இருக்கும். இவை இறக்கைகள் விரித்த நிலையில் 3 மீட்டருக்கும் (10 அடி) மேலாக இருக்கும். 11 கிலோவுக்கும் மேல் எடையுள்ள இப்பறவைகளே உலகின் மிகப்பெரிய பறக்கும் திறனுள்ள பறவைகளாகும். இனப்பெருக்க காலத்தில் இவற்றின் கீழ் அலகு சிவப்பு நிறத்தில் காணப்படும். இளம் பறவைகள் சாம்பல் நிறத்தில் இருக்கும்.

இப்பறவை சிறுதொலைவுக்கே வலசை போகிறது. மீன்களே இவற்றின் முதன்மையான உணவு. மீனைத் தவிர சிறு நீர்வாழ் உயிரிகளையும் உணவாகக் கொள்ளும்.

வாழிட அழிப்பினால் இவற்றின் எண்ணிக்கை வெகுவாகக் குறைந்து விட்டது.[*தெளிவுபடுத்துக*]. 1994-ஆம் ஆண்டுக் கணிப்பின் படி ஐரோப்பாவில் ஏறத்தாழ 1000 இணைகள் உள்ளன. இவற்றில் பெரும்பாலானவை உக்ரைன், உருசியா, கிரேக்கம், வடக்கு மக்கெதோனியா, உரோமானியா, பல்கேரியா, அல்பேனியா முதலிய நாடுகளில் காணப்படுகின்றன.

 *Pelecanus crispus*
**சுரைக்காய்** (*Calabash / Bottle gourd*) உணவாகப் பயன்படும் ஒரு வெப்பமண்டல தாவரமாகும். இதன் அறிவியல் பெயர் *Lagenaria siceraria*. உலகில் மனிதனால் பயிரிடப்பட்ட முதல் தாவரங்களுள் சுரைக்காயும் ஒன்று. தொடக்கத்தில் இஃது உணவுக்காகப் பயிரிடப்படவில்லை. இதன் காய்கள் நீர்க்கலன்களாகப் பயன்பட்டன. தற்காலத்தில் இஃது உலகெங்கும் பயிரிடப்படுகிறது.

இஃது இரண்டு அடி நீளம் மற்றும் மூன்று அங்குலம் விட்ட அளவில் வளரக்கூடிய நீர்சத்து மிகுந்த காய்கறி ஆகும்.

சுரைக்காய்
----------

மலிவு விலையில் கிடைக்கும் காய்களில் அதிக சத்து நிறைந்தது சுரைக்காய். இந்தியா, அமெரிக்கா, கனடா, ஐரோப்பிய நாடுகள் உள்பட்ட பல பகுதிகளில் சாகுபடி செய்யபட்டாலும், இதன் பூர்விகம் தென்னாப்பிரிக்கா என்று நம்பப்படுகிறது. உடம்பில் கொழுப்பைக் கரைப்பதிலும் சிறுநீரகங்களைப் பாதுகாப்பதிலும் சுரைக்காய் பயன்படுகிறது.

சாகுபடி முறை
------------

உலர்ந்த நிலத்தை நன்கு உழுது, பத்து அடி இடைவெளியில் வாய்க்கால் அமைக்க வேண்டும். வாய்க்காலில் தேவையான அளவு இயற்கை உரம் இட்டு மூன்று அடி இடைவெளியில் விதை ஊன்றி நீர் பாய்ச்ச வேண்டும்.

ஒரு வாரம் காலத்தில் முழைப்பு தோன்ற தொடங்கும். 10 - 15 நாட்களில் களை நீக்கம் செய்து, தேவையான அளவு இரசாயன உரம் இட்டு நீர் பாய்ச்ச வேண்டும்.

ஒரு மாதம் காலத்தில் பூக்கள் தோன்றும். 40 - 45 நாட்களில் சுரைக்காய் காய்கத் தொடங்கும். தொடர்ச்சியாக 45 - 60 நாட்கள் அறுவடை செய்யலாம்.

100 கிராம் சுரைக்காயில் உள்ள சத்துகள்
-------------------------------------

சக்தி 63ஜூல்கள், கார்போஹைட்ரேட் 3.69கிராம், நார்ச்சத்து 1.2 கிராம், கொழுப்பு 0.02 கிராம், ப்ரோடீன் 0.6 கிராம், வைட்டமின் பி1 0.029மில்லிகிராம், இன்னும் பல சத்துகள் உள்ளது.

மேற்கோள்கள்
-----------
**கட்டாரி** (**katar** அல்லது **katara**,    ) என்பது இந்திய துணைக் கண்டத்தைச் சேர்ந்த ஒரு குத்துவாள் வகையாகும்.  இந்த குத்துவாளின் கைப்பிடியானது H வடிவில் இருப்பது இதன் தனிச்சிறப்பாகும். இதைப் பிடித்திருப்பவரின் முன்கையின் மேல் கத்தியின் குத்துப் பகுதி அமர்ந்திருக்கும். இந்தக் குத்துவாளானது இந்தியத் துணைக் கண்டத்தில் மிகவும் பிரபலமானதும், தனித்துவமானதும் ஆகும்.  வழிபாட்டுச் சடங்குகளிலும் கட்டாரிகள் இடம்பெற்றுள்ளன.

சொற்பிறப்பு
-----------

தென்னிந்தியாவில் உருவான இந்த ஆயுதத்தின் பழமையான பெயரானது தமிழ்ச் சொல்லான கட்டாரி என்பதாகும். மேலும் இது குத்துவாள் என்ற பெயரிலும் தமிழில் அழைக்கப்படுகிறது. இது சமசுகிருதத்தில் *கட்டாரா* (कट्टार) அல்லது *கட்டாரி என மருவியது*. இருப்பினும் இந்தச் சொல்லானது பெரும்பாலும் நவீன ஹிந்தி மொழியில் காலனிய மொழிபெயர்பின் தொடர்ச்சியாக கட்டார் ("katar") என அழைக்கப்படுகிறது. 

கட்டாரியை துணைக்கண்டத்தின் பிற மொழிகளான கன்னடத்தில் கட்டாரி (*kaṭhāri-* ಕಠಾರಿ), மலையாளத்தில் கட்டார (കട്ടാര), மராத்தியில் கட்யாரா, (*kaṭyāra-* कट्यार) பஞ்சாபியில் கட்டார் (*kaṭār-* ਕਟਾਰ), இந்தியில் கட்டாரா அல்லது கட்டாரி (कटार) என அழைக்கப்படுகிறது.

வரலாறு
------

கட்டாரி இந்தியாவில் உருவான ஒரு ஆயுதமாகும்.  இதன் துவக்கக்கால வடிவங்களானது 14 ஆம் நூற்றாண்டின் விசயநகரப் பேரரசு காலத்துடன் நெருக்கமாக உள்ளன.  நடுவிரல், ஆள்காட்டி விரலுக்கு இடையில் வைத்து பயன்படுத்தும் குத்துவாளான முஷ்டிகாவில் இருந்து தோன்றியிருக்கலாம் என கருதப்படுகிறது.

குறிப்புகள்
-----------

1. ↑  Dick Luijendijk (2008). *Kalarippayat: The structure and essence of an Indian martial art*. Lulu.
2. ↑  Max Klimburg (1999). *The Kafirs of the Hindu Kush: Art and Society of the Waigal and Ashkun Kafirs*. Franz Steiner Verlag.
3. ↑  Judith Pfeiffer and Sholeh Alysia Quinn (2006). *History and Historiography of Post-Mongol Central Asia and the Middle East*. Harrassowitz Verlag.
4. ↑  DK. *The Military History Book*. Dorling Kindersley Limited.
5. 1 2  Dr Tobias Capwell (2009). *The World Encyclopedia Of Knives, Daggers And Bayonets*. Anness Publishing.
6. ↑   *Nityasumaṅgalī: devadasi tradition in South India*.
7. ↑  O'Bryan, John (2013-04-23) (in en). *A History of Weapons: Crossbows, Caltrops, Catapults & Lots of Other Things that Can Seriously Mess You Up*. Chronicle Books. பன்னாட்டுத் தரப்புத்தக எண்:9781452124209. .
8. ↑   *Swords And Hilt Weapons*. Prion. பன்னாட்டுத் தரப்புத்தக எண்:978-1-85375-882-9.